N á v r h

NARIADENIE VLÁDY
Slovenskej republiky

z ....................... 2018,

ktorým sa mení a dopĺňa nariadenie vlády Slovenskej republiky č. 296/2010 Z. z. 
o odbornej spôsobilosti na výkon zdravotníckeho povolania, 
spôsobe ďalšieho vzdelávania zdravotníckych pracovníkov, 
sústave špecializačných odborov a sústave certifikovaných pracovných činností v znení neskorších predpisov

Vláda Slovenskej republiky podľa § 33 ods. 8 a § 39 ods. 3 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov nariaďuje:

Čl. I

Nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení nariadenia vlády Slovenskej republiky č. 320/2012 Z. z., nariadenia vlády Slovenskej republiky č. 111/2013 Z. z., nariadenia vlády Slovenskej republiky č. 379/2015 Z. z. a nariadenia Slovenskej republiky č. 34/2018 Z. z. sa mení a dopĺňa takto:

1.	Slová „asistent výživy“ vo všetkých tvaroch sa v celom texte nariadenia vlády okrem § 26 ods. 1 písm. b), § 78a ods. 2, § 79 ods. 17, 19 a 20 a prílohy č. 1 časti I druhého bodu nahrádzajú slovami „nutričný terapeut“ v príslušnom tvare. 

2.	Slová „zdravotnícky asistent“ vo všetkých tvaroch sa v celom texte nariadenia vlády okrem § 49 ods. 1 a prílohy č. 1 časti T odrážky nahrádzajú slovami „praktická sestra“ v príslušnom tvare. 

3.	V § 50 ods. 1 až 3 sa slová „ktorý získal“ nahrádzajú slovami „ktorá získala“.

4.	V § 72 ods. 2 druhá veta znie: „Zdravotná starostlivosť poskytovaná ako súčasť špecializačného štúdia zahŕňa pracovné činnosti  príslušného pracoviska potrebné na získanie teoretických vedomostí a praktických zručností podľa akreditovaného špecializačného študijného programu.“.

5.	V prílohe č. 3 časti D písm. a) sa za piaty bod vkladá nový šiesty bod a siedmy bod, ktoré znejú:
„6. ošetrovateľská starostlivosť o dialyzovaných pacientov,
  7. ošetrovateľská starostlivosť o dospelých“.

Doterajší šiesty bod až deviaty bod sa označujú ako ôsmy bod až jedenásty bod.

6.	V prílohe č. 3 časti D písm. c) sa vypúšťa ôsmy bod.

Doterajší deviaty bod až  trinásty bod sa označujú ako ôsmy bod až dvanásty bod.

7.	V prílohe č. 3 časti D písm. c) sa vypúšťa desiaty bod.

Doterajší jedenásty bod a dvanásty bod sa označujú ako desiaty bod a jedenásty bod.

8.	V prílohe č. 3 časť E znie:

„E. pôrodná asistentka
a)	špecializačné odbory s minimálnou dĺžkou trvania špecializačného štúdia jeden rok
1.	intenzívna starostlivosť v pôrodnej asistencii
2.	pôrodná asistencia v rodine a komunite
b)	certifikované pracovné činnosti
1.	klasifikačný systém v zdravotníctve
2.	psychofyzická príprava na pôrod“.

9.	Za § 83c sa vkladá § 83d, ktorý vrátane nadpisu znie:

„§ 83d

Prechodné ustanovenia k úpravám účinným od 1. septembra 2018

(1)	Odborná spôsobilosť na výkon špecializovaných pracovných činností v špecializačnom odbore ošetrovateľská starostlivosť o dialyzovaných pacientov, ktorú získala sestra podľa predpisov účinných do 9. februára 2018, sa považuje za získanie odbornej spôsobilosti na výkon špecializovaných pracovných činností v špecializačnom odbore ošetrovateľská starostlivosť o dialyzovaných pacientov podľa tohto nariadenia vlády.

(2)	Odborná spôsobilosť na výkon špecializovaných pracovných činností v špecializačnom odbore ošetrovateľská starostlivosť v onkológii, v špecializačnom odbore ošetrovateľská starostlivosť v odboroch chirurgie alebo v špecializačnom odbore ošetrovateľská starostlivosť v odboroch  vnútorného lekárstva, ktorú získala sestra podľa predpisov účinných do 9. februára 2018, sa považuje za získanie odbornej spôsobilosti na výkon špecializovaných pracovných činností v špecializačnom odbore ošetrovateľská starostlivosť o dospelých podľa tohto nariadenia vlády v rozsahu získaného vzdelania.

(3)	Odborná spôsobilosť na výkon špecializovaných pracovných činností v špecializačnom odbore pôrodná asistencia a starostlivosť o ženu v rodine a komunite, ktorú získala pôrodná asistentka podľa predpisov účinných do 9. februára 2018, sa považuje za získanie odbornej spôsobilosti na výkon špecializovaných pracovných činností v špecializačnom odbore pôrodná asistencia v rodine a komunite podľa tohto nariadenia vlády.

(4)	Za získanie odbornej spôsobilosti na výkon odborných pracovných činností v zdravotníckom povolaní nutričný terapeut sa považuje aj nadobudnutie úplného stredného odborného vzdelania na strednej zdravotníckej škole v študijnom odbore diétna sestra podľa predpisov účinných do 27. marca 2002.

(5)	Za získanie odbornej spôsobilosti na výkon špecializovaných pracovných činností v špecializačnom odbore liečebná výživa v zdravotníckom povolaní nutričný terapeut sa považuje aj 
a)	odborná spôsobilosť na výkon špecializovaných pracovných činností v špecializačnom odbore liečebná výživa a stravovanie, ktorú získala diétna sestra podľa predpisov účinných do 27. marca 2002, 
b)	absolvovanie dlhodobej prípravy diétnych sestier na funkciu vedúcich stravovacích prevádzok podľa predpisov účinných do 27. marca 2002,
c)	 odborná spôsobilosť na výkon špecializovaných pracovných činností v špecializačnom odbore klinická výživa, ktorú získal asistent výživy podľa predpisov účinných do 31. mája 2006.“.

Čl. II

Toto nariadenie vlády nadobúda účinnosť 1. septembra 2018.